Predkladacia správa

	Uznesením vlády Slovenskej republiky č. 679 z 23.8.2000 k návrhu na rozdelenie finančných prostriedkov v rozpočtovej kapitole Všeobecná pokladničná správa na financovanie obstarania služobných bytov pre vojakov, policajtov a colníkov bolo ministrovi vnútra Slovenskej republiky uložené v bode B. 1. predložiť na rokovanie vlády Slovenskej republiky návrh na zmenu § 1 až 3 zákona Slovenskej národnej rady č. 189/1992 Zb. o úprave niektorých pomerov súvisiacich s nájmom bytov a s bytovými náhradami do 30.11.2000. V bode B.3. sa ukladá príslušným ministrom postupovať v etape odovzdávania dokončených služobných bytov pri nájomných zmluvách v súlade s novelou zákona č.189/1992 Zb.  

Následne uznesením vlády z 9. 10.2000 č. 805 k návrhu štátneho rozpočtu na rok 2001 bod C.28 bolo uložené ministrovi výstavby a verejných  prác Slovenskej republiky vypracovať Program poskytovania dotácií na výstavbu služobných bytov pre kategóriu zamestnancov štátnej správy, a to pre profesionálnych vojakov, príslušníkov Policajného zboru, príslušníkov Zboru väzenskej a justičnej stráže Slovenskej republiky, príslušníkov Slovenskej informačnej služby, príslušníkov Železničnej polície a vojakov Železničného vojska, colníkov a pre daňové úrady. Tento program je v súčasnosti v medzirezortnom pripomienkovom konaní  a zaoberá  sa aj podmienkami prideľovania služobných bytov. 

Na základe uvedeného, ako aj analýzy súčasnej právnej úpravy služobných bytov, Ministerstvo vnútra Slovenskej republiky dospelo k záveru, že je potrebná komplexnejšia úprava tejto problematiky, ktorá by sa nedotýkala iba vymedzenia pojmu služobný byt, ale zasiahla by tiež do ustanovení upravujúcich nájomné vzťahy k služobným bytom. 

K potrebe komplexne prehodnotiť právnu úpravu týkajúcu sa služobných bytov sa dospelo aj na rokovaniach s Ministerstvom obrany Slovenskej republiky a Ministerstvom výstavby a verejných prác Slovenskej republiky.  Naviac, tak uznesenie vlády č. 805              v bode C. 28, ako aj návrh Programu poskytovania dotácií na výstavbu služobných bytov, rozširujú mimo rezortu ministerstva vnútra okruh subjektov, ktorým sa majú poskytovať dotácie na výstavbu služobných bytov.  

Potrebu udržania bytov, ktoré boli obstarané z prostriedkov štátneho rozpočtu, je možné v súčasnej dobe riešiť  prostredníctvom nájomných zmlúv na dobu určitú, teda nie je z tohto dôvodu potrebné čiastkovo a účelovo vstupovať do platnej právnej úpravy. 

	Vzhľadom na vyššie uvedené odporúčame zaoberať sa prípadnými systémovými zmenami právnej úpravy služobných bytov až nadväzne na program dotácií na výstavbu bytov slúžiacich na ubytovanie vybranej kategórie zamestnancov. 
 
	Materiál bol predmetom medzirezortného pripomienkového konania, ktorého vyhodnotenie je uvedené v bode 4 tohto materiálu.